CELEX: 32021D0858
Language: lt
Date: 2021-05-27 00:00:00
Title: Komisijos įgyvendinimo sprendimas (ES) 2021/858 2021 m. gegužės 27 d. kuriuo dėl įspėjamųjų pranešimų, siunčiamų dėl didelių tarpvalstybinio pobūdžio grėsmių sveikatai, ir keleivių, kurių tapatybė nustatoma pagal keleivio buvimo vietos anketą, kontaktų atsekimo iš dalies keičiamas Įgyvendinimo sprendimas (ES) 2017/253 (Tekstas svarbus EEE)

2021 5 28   
               
               
                  LT
               
               
                  Europos Sąjungos oficialusis leidinys
               
               
                  L 188/106
               
            
         KOMISIJOS ĮGYVENDINIMO SPRENDIMAS (ES) 2021/858
         2021 m. gegužės 27 d.
         kuriuo dėl įspėjamųjų pranešimų, siunčiamų dėl didelių tarpvalstybinio pobūdžio grėsmių sveikatai, ir keleivių, kurių tapatybė nustatoma pagal keleivio buvimo vietos anketą, kontaktų atsekimo iš dalies keičiamas Įgyvendinimo sprendimas (ES) 2017/253
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 22 d. Europos Parlamento ir Tarybos sprendimą Nr. 1082/2013/ES dėl didelių tarpvalstybinio pobūdžio grėsmių sveikatai, kuriuo panaikinamas Sprendimas Nr. 2119/98/EB (1), ypač į jo 8 straipsnio 2 dalį,
         kadangi:
         
                     (1)
                  
                  
                     užsikrėtimo COVID-19 po tarpvalstybinės kelionės atvejų nustatymas tenkina Sprendimo 1082/2013/ES 9 straipsnio 1 dalies kriterijus: ši liga vis dar gali sukelti didelį žmonių mirtingumą, jos mastas gali greitai didėti, ji veikia daugiau nei vieną valstybę narę ir reaguojant į ją gali būti reikalingas koordinuotas atsakas Sąjungos lygmeniu. Remiantis 2020 m. spalio 13 d. Rekomendacijos (ES) 2020/1475 dėl suderinto požiūrio į laisvo judėjimo apribojimą reaguojant į COVID-19 pandemiją (2) 23 punktu, informacija apie asmens atvykimo į valstybės narės teritoriją metu nustatytus COVID-19 atvejus kontaktų atsekimo tikslais turėtų būti nedelsiant pasidalyta su šalių, kuriose atitinkamas keleivis buvo per pastarąsias 14 dienų, visuomenės sveikatos institucijomis, naudojantis Skubaus įspėjimo ir reagavimo sistema (SĮRS), sukurta remiantis Sprendimo 1082/2013/ES 8 straipsniu ir valdoma Europos ligų prevencijos ir kontrolės centro (ECDC);
                  
               
                     (2)
                  
                  
                     pagal Rekomendaciją (ES) 2020/1475 valstybės narės, laikydamosi duomenų apsaugos reikalavimų, gali reikalauti, kad į jų teritoriją atvykstantys asmenys pateiktų keleivio buvimo vietos anketas (KBVA);
                  
               
                     (3)
                  
                  
                     reikalaudamos užpildyti įvairių formų nacionalines KBVA, valstybės narės renka į jų teritoriją atvykusių tarpvalstybinių keleivių KBVA duomenis. Be kita ko, šie duomenys gali būti naudojami tais atvejais, kai nustatoma, kad KBVA užpildęs asmuo užsikrėtė COVID-19, – tuomet remiantis KBVA surinktais duomenimis nustatoma to asmens kelionė ir atitinkama informacija perduodama valstybėms narėms, kurios turi atlikti kontaktų atsekimo procedūras dėl asmenų, kuriuos galėjo paveikti užsikrėtęs keleivis;
                  
               
                     (4)
                  
                  
                     dėl COVID-19 pandemijos kai kurių valstybių narių visuomenės sveikatos institucijos kontaktų atsekimo tikslais jau keičiasi tarpusavyje asmens duomenimis, surinktais naudojant nacionalines KBVA. Visų pirma šiais duomenimis keičiamasi per esamą SĮRS techninę infrastruktūrą;
                  
               
                     (5)
                  
                  
                     SĮRS techninė infrastruktūra šiuo metu nėra pritaikyta KBVA duomenų, gaunamų KBVA naudojant sistemiškai ir plačiai, kiekiui. Pavyzdžiui, ja neužtikrinamas skirtingų nacionalinių formatų suderinamumas ir duomenis reikia įvesti ranka, dėl to kontaktams atsekti reikia daugiau laiko ir procesas tampa mažiau veiksmingas. Šie aspektai ypač svarbūs, kai reikia atsekti tarpvalstybinių keleivių, keliaujančių kolektyvinio transporto priemonėmis, kurių vietos iš anksto priskirtos, pvz., orlaiviais, tam tikrais traukiniais, keltais ir kruiziniais laivais, kontaktus, kai ekspoziciją patyrusių keleivių gali būti daug, o užsikrėtusio keleivio poveikio kitiems trukmė – ilga;
                  
               
                     (6)
                  
                  
                     todėl tam, kad valstybių narių SĮRS kompetentingos institucijos galėtų saugiai, laiku ir veiksmingai keistis duomenimis, turėtų būti sukurta techninė infrastruktūra (toliau – KBVA mainų platforma), per kurią būtų galima sąveikiai ir automatiškai perduoti nacionalinių skaitmeninių KBVA sistemų informaciją kitoms SĮRS kompetentingoms institucijoms. Ji turėtų būti pagrįsta Europos Sąjungos aviacijos saugos agentūros (EASA) jau sukurta keitimosi duomenimis platforma, EASA neskiriant jokios funkcijos, susijusios su asmens duomenų tvarkymu KBVA mainų platformoje pagal šį įgyvendinimo sprendimą. Naudojantis KBVA mainų platforma taip pat turėtų būti sudarytos galimybės keistis tam tikrais kontaktams atsekti būtinais epidemiologiniais duomenimis, kaip nustatyta Sprendimo 1082/2013/ES 9 straipsnio 3 dalyje. Siekiant išvengti besidubliuojančių veiksmų ar veiksmų, nesuderinamų su esamomis didelių tarpvalstybinio pobūdžio grėsmių sveikatai stebėsenos, skubaus įspėjimo dėl jų ir kovos su jomis struktūromis ir mechanizmais, KBVA mainų platforma turėtų būti sukurta SĮRS pagrindu ir papildyti šioje sistemoje jau taikomą atrankinio duomenų teikimo funkciją;
                  
               
                     (7)
                  
                  
                     KBVA mainų platformą turėtų valdyti ECDC, remdamasis Europos Parlamento ir Tarybos reglamento (EB) Nr. 851/2004 (3) 8 straipsniu;
                  
               
                     (8)
                  
                  
                     KBVA duomenys ir epidemiologiniai duomenys, kuriais keičiamasi, neturėtų būti saugomi KBVA mainų platformoje;
                  
               
                     (9)
                  
                  
                     jei valstybė narė neturi nacionalinės skaitmeninės KBVA sistemos, ji galėtų naudotis bendra Europos Sąjungos skaitmenine keleivių buvimo vietos anketų sistema (ES SKBVA), kurią sukurti Komisija pavedė konsorciumui „EU Healthy Gateways Joint Action“ (dotacija Nr. 801493) (4). ES SKBVA tikslas – sukurti vieną bendrą prieigos tašką ir duomenų bazę KBVA rinkti. Ateityje ES SKBVA turėtų būti prijungta prie KBVA mainų platformos išimtinai tam, kad nacionalines skaitmenines KBVA sistemas turinčios valstybės narės ir ES SKBVA besinaudojančios valstybės narės galėtų keistis duomenimis tarpusavyje. Šis sprendimas netaikomas ES SKBVA kūrimui ir juo nereglamentuojamas su šia sistema susijusių asmens duomenų tvarkymas;
                  
               
                     (10)
                  
                  
                     šiuo sprendimu nereglamentuojamas nacionalinių KBVA kūrimas, nes dėl šio klausimo sprendžia valstybės narės. Valstybės narės gali pasirinkti, ar rinkti visų į jų teritoriją atvykstančių keleivių KBVA, ar tik tų keleivių, kurių galutinė paskirties vieta yra ta valstybė narė, KBVA. Norėdamos veiksmingai atsekti kontaktus pagal KBVA duomenis, valstybės narės turėtų nacionalinėse KBVA rinkti bendrą būtinąjį KBVA duomenų rinkinį. Todėl šiuos būtinuosius KBVA duomenis reikėtų apibrėžti. Be to, kad sprendimas būtų ekonomiškai veiksmingas, tvarus ir saugesnis, valstybės narės turėtų apsvarstyti galimybę taikyti bendrą požiūrį į tai, ar KBVA turi pildyti visi keleiviai, taip pat tranzitiniai, ar tik tie keleiviai, kurių galutinė paskirties vieta yra atitinkama valstybė narė;
                  
               
                     (11)
                  
                  
                     KBVA mainų platforma turėtų būti naudojama savanoriškai ir valstybės narės turėtų galėti laikinai teikti įspėjamuosius pranešimus naudodamosi esama technine SĮRS infrastruktūra su sąlyga, kad tai netrukdys atsekti kontaktus;
                  
               
                     (12)
                  
                  
                     SĮRS valdžios kompetentingos institucijos turėtų keistis tik tinkamai apibrėžtais naudojant KBVA surinktų duomenų rinkiniais ir tam tikrais epidemiologiniais duomenimis, kurių reikia kontaktams atsekti, laikydamosi kuo mažesnio asmens duomenų kiekio tvarkymo principu. Jei valstybė narė, teikianti įspėjamąjį pranešimą apie užsikrėtusį keleivį, pagal turimus KBVA duomenis gali nustatyti visas susijusias valstybes nares, ji turėtų perduoti duomenis tik tų valstybių narių SĮRS kompetentingoms institucijoms. Pavyzdžiui, taip gali elgtis užsikrėtusio keleivio tapatybę nurodanti valstybė narė, renkanti visų į jos teritoriją iš pradinio išvykimo vietos tiesiogiai atvykstančių keleivių, taip pat tranzitinių, KBVA;
                  
               
                     (13)
                  
                  
                     nustačius, kad keleivis užsikrėtė SARS-CoV-2 tam tikroje valstybėje narėje, tos valstybės narės SĮRS kompetentingos institucijos turėtų galėti pasidalyti su išvykimo valstybės narės SĮRS kompetentingomis institucijomis tam tikru iš KBVA gautų duomenų rinkiniu ir šis rinkinys turėtų būti tiksliai apibrėžtas kaip būtinas ekspoziciją patyrusių asmenų kontaktams atsekti išvykimo valstybėje narėje ir gyvenamosios vietos valstybėje narėje (jei ji skiriasi nuo išvykimo valstybės narės), tai yra, jis turėtų būti sudarytas iš užsikrėtusio keleivio tapatybės ir kontaktinės informacijos;
                  
               
                     (14)
                  
                  
                     be to, nustačius, kad keleivis užsikrėtė SARS-CoV-2 tam tikroje valstybėje narėje, tos valstybės narės SĮRS kompetentingos institucijos taip pat turėtų galėti pasidalyti tam tikru duomenų rinkiniu su visų valstybių narių ar susijusių valstybių narių SĮRS kompetentingomis institucijomis, jei tos institucijos turi informacijos, pagal kurią gali nustatyti šias valstybes nares. Šie duomenys turėtų apimti tik išvykimo vietos, atvykimo vietos, išvykimo datos, naudotos transporto priemonės rūšies (pvz., lėktuvas, traukinys, tarpmiestinis autobusas, keltas, laivas) duomenis, transporto paslaugos identifikavimo informaciją (pvz., skrydžio numeris, traukinio numeris, tolimojo susisiekimo autobuso registracijos numeris, kelto ar laivo pavadinimas), užsikrėtusio keleivio vietos ar kabinos numerio ir išvykimo laiko duomenis, jei minėtųjų duomenų nepakanka transporto paslaugai nustatyti. Ši informacija turėtų leisti ją gavusioms SĮRS kompetentingoms institucijoms nustatyti, ar ekspoziciją patyrę keleiviai atvyko į jų teritoriją ir, jei taip, atsekti jų kontaktus;
                  
               
                     (15)
                  
                  
                     dalydamasi duomenimis su kitomis SĮRS kompetentingomis institucijomis KBVA mainų platformoje, atitinkama SĮRS kompetentinga institucija turėtų galėti pridėti epidemiologinės informacijos, apimančios tik tai, kas būtina kontaktams atsekti, t. y. atlikto COVID-19 testo tipą, SARS-CoV-2 viruso atmainą, mėginio paėmimo datą ir datą, kurią pasireiškė simptomai;
                  
               
                     (16)
                  
                  
                     užsikrėtusių keleivių asmens duomenis, kuriais keičiamasi KBVA mainų platformoje, turi tvarkyti SĮRS kompetentingos institucijos, kaip nustatyta Europos Parlamento ir Tarybos reglamente (ES) 2016/679 (5). Asmens duomenys, už kuriuos atsakingas ECDC kaip KBVA mainų platformos valdytojas ir Komisija kaip pagalbinė duomenų tvarkytoja kontaktų atsekimo tikslais turi būti tvarkomi laikantis Europos Parlamento ir Tarybos reglamento (ES) 2018/1725 (6);
                  
               
                     (17)
                  
                  
                     SĮRS kompetentingų institucijos keitimosi užsikrėtusių keleivių asmens duomenimis, įskaitant sveikatos duomenis, kontaktų atsekimo tikslais teisinis pagrindas nustatytas Sprendimo 1082/2013/ES 9 straipsnio 1 dalyje ir 3 dalies i punkte, laikantis Reglamento (ES) 2016/679 6 straipsnio 1 dalies c punkto ir 9 straipsnio 2 dalies i punkto. Šiame sprendime turėtų būti nustatytos tinkamos ir konkrečios priemonės duomenų subjekto teisėms ir laisvėms apsaugoti. Be kita ko, tai turėtų būti priemonės, susijusios su reikiamų duomenų rinkinių, kuriais turi būti keičiamasi, apibrėžtimi, SĮRS kompetentingomis institucijomis, su kuriomis įvairiais atvejais turėtų būti keičiamasi duomenimis, tinkamomis saugumo priemonėmis, įskaitant šifravimą, ir duomenų, kuriais Europos Sąjungoje nacionalinės kompetentingos institucijos keičiasi KBVA mainų platformoje, tvarkymo sąlygomis;
                  
               
                     (18)
                  
                  
                     KBVA mainų platforma besinaudojančios SĮRS kompetentingos institucijos kartu nusprendžia dėl asmens duomenų tvarkymo KBVA mainų platformoje tikslo ir priemonių ir todėl laikomos bendromis duomenų valdytojomis. Reglamento (ES) 2016/679 26 straipsniu bendriems duomenų valdytojams nustatoma pareiga skaidriu būdu nustatyti jų atitinkamą atsakomybę už pagal tą reglamentą nustatytų prievolių vykdymą. Jame taip pat numatyta galimybė, kad minėta atsakomybė būtų nustatyta Sąjungos arba valstybės narės teisėje, kuri yra taikoma duomenų valdytojams. Todėl šiame sprendime turėtų būti nustatyti atitinkami bendrų duomenų valdytojų vaidmenys ir atsakomybė;
                  
               
                     (19)
                  
                  
                     ECDC, kaip KBVA mainų platformos techninių ir organizacinių sprendimų teikėjas, tvarko KBVA ir epidemiologinius duomenis valstybių narių, kurios naudojasi KBVA mainų platforma kaip bendros duomenų valdytojos, vardu, todėl ECDC yra duomenų tvarkytojas, kaip apibrėžta Reglamento (ES) 2018/1725 3 straipsnio 12 dalyje. Pagal Reglamento (ES) 2016/679 28 straipsnį ir Reglamento (ES) 2018/1725 29 straipsnį duomenų tvarkytojo atliekamas duomenų tvarkymas reglamentuojamas sutartimi arba teisės aktu pagal Sąjungos arba valstybės narės teisę, kurie yra privalomi duomenų tvarkytojui duomenų valdytojo atžvilgiu ir kuriuose nustatomas konkretus duomenų tvarkymas. Todėl reikia nustatyti ECDC, kaip duomenų tvarkytojo, vykdomo duomenų tvarkymo taisykles;
                  
               
                     (20)
                  
                  
                     Reglamento (EB) Nr. 851/2004 3 straipsnio 3 dalyje nustatyta, kad ECDC, Komisija ir valstybės narės bendradarbiauja, kad būtų veiksmingiau derinamos atitinkamos jų veiklos kryptys. Todėl Komisija ir ECDC turėtų sudaryti susitarimus dėl paslaugų lygio, kad galėtų bendradarbiauti KBVA mainų platformos techninio plėtojimo ir eksploatavimo metu. Jie turi nustatyti, kaip šalys pasidalija atsakomybę (organizacinę, finansinę ir technologinę), kad būtų sudarytos palankesnės sąlygos diegti KBVA mainų platformą ir technines priemones, susijusias su jos eksploatavimu, priežiūra ir tolesniu plėtojimu;
                  
               
                     (21)
                  
                  
                     todėl Įgyvendinimo sprendimas (ES) 2017/253 turėtų būti atitinkamai iš dalies pakeistas;
                  
               
                     (22)
                  
                  
                     2021 m. KBVA mainų platforma bus finansuojama pagal skubios paramos priemonę, skirtą padėti valstybėms narėms kovoti su koronaviruso pandemija strategiškai ir koordinuotai tenkinant poreikius Europos lygmeniu, ir pagal biudžeto eilutę „Veiksmai, kuriais remiama Europos transporto politika ir keleivių teisės, įskaitant komunikacijos veiklą“. 2022 m. ji bus finansuojama pagal Skaitmeninės Europos programą;
                  
               
                     (23)
                  
                  
                     atsižvelgiant į numatomą KBVA mainų platformos veikimo pradžios datą, šis sprendimas turėtų būti taikomas nuo 2021 m. birželio 1 d. Keitimasis duomenimis turėtų būti nutrauktas po 12 mėnesių arba Pasaulio sveikatos organizacijos generaliniam direktoriui pagal Tarptautines sveikatos priežiūros taisykles paskelbus, kad dėl SARS-CoV-2 kilusi tarptautinio masto ekstremalioji visuomenės sveikatos situacija baigėsi, jei tai paskelbiama anksčiau;
                  
               
                     (24)
                  
                  
                     KBVA mainų platforma turėtų būti naudojama tik COVID-19 pandemijai kontroliuoti. Vis dėlto ateityje ji galėtų būti naudojama plačiau, priėmus kitą įgyvendinimo sprendimą dėl pakeitimo, jei kiltų epidemijų, dėl kurių valstybėms narėms gali prireikti keistis KBVA duomenimis kontaktų atsekimo tikslais, laikantis Sprendimo 1082/2013/ES 9 straipsnio 1 dalyje nustatytų kriterijų ir 9 straipsnio 3 dalyje nustatytų sąlygų;
                  
               
                     (25)
                  
                  
                     vadovaujantis Reglamento (ES) 2018/1725 42 straipsnio 1 dalimi buvo konsultuojamasi su Europos duomenų apsaugos priežiūros pareigūnu ir jis pateikė nuomonę 2021 m. gegužės 6 d.;
                  
               
                     (26)
                  
                  
                     šiame sprendime nustatytos priemonės atitinka pagal Sprendimo Nr. 1082/2013/ES 18 straipsnį įsteigto Didelių tarpvalstybinio pobūdžio grėsmių sveikatai komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimas (ES) 2017/253 iš dalies keičiamas taip:
            
                        1)
                     
                     
                        įterpiamas šis 1a straipsnis:
                        
                           „1a straipsnis
                           Terminų apibrėžtys
                           Šiame sprendime vartojamų terminų apibrėžtys:
                           
                                       a)
                                    
                                    
                                       keleivio buvimo vietos anketa (KBVA) – visuomenės sveikatos institucijų prašymu pildoma forma, skirta bent I priede nurodytiems keleivių duomenims rinkti, kad tos institucijos galėtų valdyti visuomenės sveikatos situaciją, atsekdamos tarpvalstybinius keleivius, kurie galėjo patirti SARS-CoV-2 užsikrėtusio asmens ekspoziciją;
                                    
                                 
                                       b)
                                    
                                    
                                       keleivio buvimo vietos anketos duomenys (KBVA duomenys) – naudojant KBVA surinkti asmens duomenys;
                                    
                                 
                                       c)
                                    
                                    
                                       skaitmeninis prieigos taškas – viena bendra skaitmeninė vieta, per kurią SĮRS kompetentingos institucijos gali saugiai prijungti savo nacionalines skaitmenines KBVA sistemas prie KBVA mainų platformos;
                                    
                                 
                                       d)
                                    
                                    
                                       kelionė – iš vienos ar kelių atkarpų sudaryta tarpvalstybinė asmens kelionė kolektyvinio transporto priemone, kurioje keleivio vieta, atsižvelgiant į jo pradinę išvykimo ir galutinę paskirties vietas, iš anksto priskirta;
                                    
                                 
                                       e)
                                    
                                    
                                       atkarpa – viena tarpvalstybinė keleivio kelionė, nenaudojant jungiamojo transporto ar nekeičiant orlaivio, traukinio, laivo ar kitos transporto priemonės;
                                    
                                 
                                       f)
                                    
                                    
                                       užsikrėtęs keleivis – laboratorinį užsikrėtimo SARS-CoV-2 infekcija kriterijų atitinkantis keleivis;
                                    
                                 
                                       g)
                                    
                                    
                                       ekspoziciją patyręs asmuo – keleivis ar kitas asmuo, turėjęs artimą sąlytį su užsikrėtusiu keleiviu;
                                    
                                 
                                       h)
                                    
                                    
                                       įspėjimas – pranešimas, pateikiamas naudojantis Skubaus įspėjimo ir reagavimo sistema (SĮRS) pagal Sprendimo 1082/2013/EB 9 straipsnį.“;
                                    
                                 
                     
                  
                        2)
                     
                     
                        Įterpiami šie 2a, 2b ir 2c straipsniai:
                        
                           „2a straipsnis
                           KBVA duomenų mainų platforma
                           
                              1.   Skubaus įspėjimo ir reagavimo sistemoje (SĮRS), kaip papildoma šios sistemos atrankinio duomenų teikimo funkcijos dalis, sukuriama Užsikrėtusių keleivių KBVA duomenų saugių mainų platforma, kurią SĮRS kompetentingos institucijos išimtinai naudoja ekspoziciją patyrusių asmenų kontaktams atsekti dėl SARS-CoV-2 (toliau – KBVA mainų platforma).
                              KBVA mainų platforma – skaitmeninis prieigos taškas, per kurį SĮRS kompetentingos institucijos saugiai prijungia savo nacionalines skaitmenines KBVA sistemas arba prie kurio prisijungia per bendrą Europos Sąjungos skaitmeninę keleivių buvimo vietos anketų sistemą (ES SKBVA), kad galėtų keistis KBVA surinktais duomenims.
                              SĮRS kompetentingos valdžios institucijos gali naudotis KBVA mainų platforma, kad keistųsi papildomais duomenimis, kaip antai epidemiologiniais duomenimis, išimtinai ekspoziciją patyrusių asmenų kontaktams atsekti dėl SARS-CoV-2, kaip nustatyta 2b straipsnio 5 dalyje.
                           
                           
                              2.   KBVA mainų platformą valdo ECDC.
                           
                           
                              3.   Kad įvykdytų 2 straipsnyje nurodytą pareigą pranešti apie dideles tarpvalstybinio pobūdžio grėsmes sveikatai, nustatytas renkant KBVA duomenis, KBVA pildyti reikalaujančių valstybių narių SĮRS kompetentingos institucijos KBVA mainų platformoje keičiasi KBVA duomenų rinkiniu, išsamiau apibūdintu 2b straipsnyje.
                           
                           
                              4.   SĮRS kompetentingos institucijos gali ir toliau vykdyti Sprendimo 1082/2013/ES 9 straipsnio 1 ir 3 dalyse nurodytas pareigas pranešti apie dideles tarpvalstybinio pobūdžio grėsmes sveikatai, nustatytas renkant KBVA duomenis, laikinai ir su sąlyga, kad tai netrukdo atsekti kontaktus, naudodamosi kitais šio sprendimo 1 straipsnio 2 dalyje ryšių nurodytais kanalais.
                           
                           
                              5.   KBVA mainų platformoje KBVA ir papildomi epidemiologiniai duomenys nesaugomi. Ja tik sudaromos sąlygos SĮRS kompetentingoms institucijoms gauti kitų SĮRS kompetentingų valdžios institucijų joms persiųstus duomenis išimtinai kontaktams atsekti dėl SARS-CoV-2. ECDC naudojasi prieigos prie duomenų teise tik tinkamam KBVA mainų platformos veikimui užtikrinti.
                           
                           
                              6.   SĮRS kompetentingos institucijos nesaugo KBVA mainų platformoje gautų KBVA ir epidemiologinių duomenų ilgiau nei saugojimo laikotarpį, taikytiną jų nacionalinės kontaktų atsekimo dėl SARS-CoV-2 veiklos aplinkybėmis.
                           
                           
                              7.   Komisija bendradarbiauja su ECDC vykdant jam šiuo sprendimu pavestas užduotis, visų pirma dėl techninių ir organizacinių priemonių, susijusių su KBVA mainų platformos diegimu, įgyvendinimu, eksploatavimu, technine priežiūra ir tolesniu plėtojimu.
                           
                           
                              8.   Asmens duomenys KBVA mainų platformoje tvarkomi išimtinai kontaktams atsekti dėl SARS-CoV-2 iki 2022 m. gegužės 31 d. arba Pasaulio sveikatos organizacijos generaliniam direktoriui pagal Tarptautines sveikatos priežiūros taisykles paskelbus, kad dėl SARS-CoV-2 kilusi tarptautinio masto ekstremalioji visuomenės sveikatos situacija baigėsi, pasirenkant anksčiausią iš šių datų.
                           
                        
                        
                           2b straipsnis
                           Duomenys, kuriais turi būti keičiamasi
                           
                              1.   Teikdamos įspėjamąjį pranešimą KBVA mainų platformoje valstybės narės, kurioje nustatytas užsikrėtęs keleivis, SĮRS kompetentingos institucijos perduoda užsikrėtusio keleivio pradinio išvykimo vietos arba gyvenamosios vietos valstybės narės (jei ji skiriasi nuo pradinio išvykimo valstybės narės) SĮRS kompetentingoms institucijoms šiuos KBVA duomenis:
                              
                                          a)
                                       
                                       
                                          vardą;
                                       
                                    
                                          b)
                                       
                                       
                                          pavardę;
                                       
                                    
                                          c)
                                       
                                       
                                          gimimo datą;
                                       
                                    
                                          d)
                                       
                                       
                                          telefono numerį (fiksuotojo ir (arba) mobiliojo ryšio);
                                       
                                    
                                          e)
                                       
                                       
                                          e. pašto adresą;
                                       
                                    
                                          f)
                                       
                                       
                                          gyvenamosios vietos adresą.
                                       
                                    
                           
                              2.   Užsikrėtusio keleivio pradinio išvykimo vietos valstybės narės SĮRS kompetentingos institucijos gali perduoti gautus KBVA duomenis kitai išvykimo valstybei narei, nenurodytai KBVA kaip pradinio išvykimo valstybė narė, jei jos turi papildomos informacijos, numatančios, kad ta valstybė narė turėtų atsekti to keleivio kontaktus.
                           
                           
                              3.   Teikdamos įspėjamąjį pranešimą KBVA mainų platformoje valstybės narės, kurioje nustatytas užsikrėtęs keleivis, SĮRS kompetentingos institucijos perduoda visų valstybių narių SĮRS kompetentingoms institucijoms šiuos KBVA duomenis:
                              
                                          a)
                                       
                                       
                                          kiekvienos susijusios transporto priemonės išvykimo vietą;
                                       
                                    
                                          b)
                                       
                                       
                                          kiekvienos susijusios transporto priemonės atvykimo vietą;
                                       
                                    
                                          c)
                                       
                                       
                                          kiekvienos susijusios transporto priemonės išvykimo datą;
                                       
                                    
                                          d)
                                       
                                       
                                          kiekvienos susijusios transporto priemonės rūšį (pvz., lėktuvas, traukinys, tolimojo susisiekimo autobusas, keltas, laivas);
                                       
                                    
                                          e)
                                       
                                       
                                          kiekvienos susijusios transporto priemonės identifikavimo informaciją (pvz., skrydžio numerį, traukinio numerį, tolimojo susisiekimo autobuso registracijos numerį, kelto ar laivo pavadinimą);
                                       
                                    
                                          f)
                                       
                                       
                                          vietos ar kabinos numerį kiekvienoje susijusioje transporto priemonėje;
                                       
                                    
                                          g)
                                       
                                       
                                          jei reikia, kiekvienos susijusios transporto priemonės išvykimo laiką.
                                       
                                    
                           
                              4.   Jei valstybės narės SĮRS kompetentingos institucijos, remdamosi turima informacija, gali nustatyti visas susijusias valstybes nares, jos turėtų perduoti 3 dalyje nurodytus duomenis tik tų valstybių narių SĮRS kompetentingoms institucijoms.
                           
                           
                              5.   Jei to reikia veiksmingam kontaktų atsekimui, SĮRS kompetentingos institucijos gali perduoti šiuos epidemiologinius duomenis:
                              
                                          a)
                                       
                                       
                                          atlikto testo tipą;
                                       
                                    
                                          b)
                                       
                                       
                                          SARS-CoV-2 viruso atmainą;
                                       
                                    
                                          c)
                                       
                                       
                                          mėginių paėmimo datą;
                                       
                                    
                                          d)
                                       
                                       
                                          datą, kurią pasireiškė simptomai.
                                       
                                    
                        
                        
                           2c straipsnis
                           SĮRS kompetentingų institucijų ir ECDC atsakomybė tvarkant KBVA duomenis
                           
                              1.   SĮRS kompetentingos institucijos, kurios keičiasi KBVA duomenimis ir 2b straipsnio 5 dalyje nurodytais duomenimis, laikomos bendrais duomenų valdytojais tų duomenų įvedimo ir perdavimo metu iki jų gavimo KBVA mainų platformoje. Atitinkama bendrų duomenų valdytojų atsakomybė priskiriama pagal II priedą. Kiekviena valstybė narė, pageidaujanti dalyvauti keičiantis KBVA duomenimis tarpvalstybiniu mastu KBVA mainų platformoje, prieš prisijungdama praneša ECDC apie savo ketinimą ir apie SĮRS kompetentingas institucijas, paskirtas atsakingomis duomenų valdytojomis.
                           
                           
                              2.   Duomenų, kuriais keičiamasi KBVA mainų platformoje, tvarkytojas yra ECDC. Jis suteikia KBVA mainų platformą ir užtikrina duomenų, kuriais keičiamasi KBVA mainų platformoje, tvarkymo, įskaitant perdavimą, saugumą ir laikosi III priede nustatytų duomenų tvarkytojo pareigų.
                           
                           
                              3.   ECDC ir SĮRS kompetentingos institucijos, turinčios prieigos prie KBVA mainų platformos teisę, reguliariai bando, tikrina ir vertina techninių ir organizacinių priemonių, skirtų KBVA duomenų, kuriais keičiamasi KBVA mainų platformoje, tvarkymo saugumui užtikrinti, veiksmingumą.
                           
                           
                              4.   ECDC paveda Komisijai pagalbinio duomenų tvarkytojo funkciją ir užtikrina, kad Komisijai būtų taikomos tokios pat duomenų apsaugos pareigos, kokios nustatytos šiame sprendime.“;
                           
                        
                     
                  
                        3)
                     
                     
                        3 straipsnio 3 dalyje žodis „priede“ pakeičiami žodžiais „IV priede“;
                     
                  
                        4)
                     
                     
                        priede antraštė „PRIEDAS“ pakeičiama antrašte „IV PRIEDAS“;
                     
                  
                        5)
                     
                     
                        įterpiami šio sprendimo priede pateikti I, II ir III priedai.
                     
                  
         
            2 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. birželio 1 d.
         
         
            Priimta Briuselyje 2021 m. gegužės 27 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 293, 2013 11 5, p. 1.
         
            (2)  OL L 337, 2020 10 14, p. 3.
         
            (3)  2004 m. balandžio 21 d. Europos Parlamento ir Tarybos reglamentas (EB) Nr. 851/2004, steigiantis Europos ligų prevencijos ir kontrolės centrą (OL L 142, 2004 4 30, p. 1).
         
            (4)  Bendri 28 Europos šalių veiksmai parengčiai ir veiklai atvykimo punktuose (uostuose, oro uostuose ir sausumos sienų kirtimo vietose) „HEALTHY GATEWAYS“ (finansuojama pagal trečiąją Sąjungos veiksmų sveikatos srityje programą (2014–2020 m.).
         
            (5)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL L 119, 2016 5 4, p. 1).
         
            (6)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
      
      
         
            PRIEDAS
            
               
                  
                     „I PRIEDAS
                     BŪTINASIS DUOMENŲ, RINKTINŲ NAUDOJANT NACIONALINES KBVA, RINKINYS
                     KBVA įrašomi bent šie KBVA duomenys:
                     
                                 1)
                              
                              
                                 vardas;
                              
                           
                                 2)
                              
                              
                                 pavardė;
                              
                           
                                 3)
                              
                              
                                 gimimo data;
                              
                           
                                 4)
                              
                              
                                 telefono numeris (fiksuotojo ir (arba) mobiliojo ryšio);
                              
                           
                                 5)
                              
                              
                                 e. pašto adresas;
                              
                           
                                 6)
                              
                              
                                 gyvenamosios vietos adresas;
                              
                           
                                 7)
                              
                              
                                 galutinė arba paskutinė visos kelionės paskirties vieta, esanti ES;
                              
                           
                                 8)
                              
                              
                                 toliau nurodyta informacija apie kiekvieną kelionės iki valstybės narės, kuri reikalauja užpildyti KBVA, atkarpą:
                                 
                                             a)
                                          
                                          
                                             išvykimo vieta;
                                          
                                       
                                             b)
                                          
                                          
                                             atvykimo vieta;
                                          
                                       
                                             c)
                                          
                                          
                                             išvykimo data;
                                          
                                       
                                             d)
                                          
                                          
                                             transporto priemonės rūšis (pvz., lėktuvas, traukinys, tolimojo susisiekimo autobusas, keltas, laivas);
                                          
                                       
                                             e)
                                          
                                          
                                             išvykimo laikas;
                                          
                                       
                                             f)
                                          
                                          
                                             transporto priemonės identifikavimo informacija (pvz., skrydžio numeris, traukinio numeris, tolimojo susisiekimo autobuso registracijos numeris, kelto ar laivo pavadinimas);
                                          
                                       
                                             g)
                                          
                                          
                                             vietos ar kabinos numeris.
                                          
                                       
                           
               
               
                  
                     II PRIEDAS
                     
                        DALYVAUJANČIŲJŲ VALSTYBIŲ NARIŲ, KAIP KBVA MAINŲ PLATFORMOS BENDRŲ DUOMENŲ VALDYTOJŲ, ATSAKOMYBĖ
                     
                     1 SKIRSNIS
                     
                        Atsakomybės pasidalijimas
                     
                     
                              
                                 1.
                              
                              
                                 Kiekviena SĮRS kompetentinga institucija užtikrina, kad KBVA duomenys ir papildomi epidemiologiniai duomenys, kuriais keičiamasi KBVA mainų platformoje, būtų tvarkomi laikantis Europos Parlamento ir Tarybos reglamento (ES) 2016/679 (*). Visų pirma ji užtikrina, kad duomenys, kuriuos ji įveda ir perduoda KBVA mainų platformoje, būtų tikslūs ir apimtų tik šio sprendimo 2b straipsnyje nurodytus duomenis.
                              
                           
                              
                                 2.
                              
                              
                                 Kiekviena SĮRS kompetentinga institucija yra vienintelė duomenų valdytoja renkant, naudojant, atskleidžiant ir kitaip tvarkant KBVA duomenis ir papildomus epidemiologinius duomenis ne KBVA mainų platformoje. Kiekviena SĮRS kompetentinga institucija užtikrina, kad duomenys būtų perduodami laikantis KBVA mainų platformai nustatytų techninių specifikacijų.
                              
                           
                              
                                 3.
                              
                              
                                 Nurodymus duomenų tvarkytojui siunčia bet kuris iš bendrų duomenų valdytojų kontaktinių centrų, susitaręs su kitais bendrais duomenų valdytojais.
                              
                           
                              
                                 4.
                              
                              
                                 Tik SĮRS kompetentingų institucijų įgalioti subjektai gali turėti prieigą prie KBVA duomenų ir papildomų epidemiologinių duomenų, kuriais keičiamasi KBVA mainų platformoje.
                              
                           
                              
                                 5.
                              
                              
                                 Kiekviena SĮRS kompetentinga institucija įsteigia kontaktinį centrą, turintį funkcinę e. pašto dėžutę ryšiams tarp bendrų duomenų valdytojų ir tarp bendrų duomenų valdytojų ir duomenų tvarkytojo palaikyti. Bendrų duomenų valdytojų sprendimų priėmimą reglamentuoja SĮRS sveikatos saugumo komiteto darbo grupė.
                              
                           
                              
                                 6.
                              
                              
                                 Kiekviena SĮRS kompetentinga institucija nustoja būti bendra duomenų valdytoja nuo jos pasitraukimo iš KBVA mainų platformos dalyvių dienos. Vis dėlto ji lieka atsakinga už KBVA duomenų ir papildomų epidemiologinių duomenų rinkimą ir perdavimą KBVA mainų platformoje, vykdytus iki pasitraukimo.
                              
                           
                              
                                 7.
                              
                              
                                 Kiekviena SĮRS kompetentinga institucija tvarko duomenų tvarkymo veiklos, už kurią ji atsakinga, įrašus. Įrašuose gali būti nurodyta, kad duomenys valdomi bendrai.
                              
                           2 SKIRSNIS
                     
                        Su duomenų subjektų prašymų nagrinėjimu ir duomenų subjektų informavimu susijusi atsakomybė ir funkcijos
                     
                     
                              
                                 1.
                              
                              
                                 Kiekviena KBVA pildyti reikalaujanti SĮRS kompetentinga institucija pagal Reglamento (ES) 2016/679 13 ir 14 straipsnius informuoja tarpvalstybinius keleivius (toliau – duomenų subjektai) apie tai, kokiomis aplinkybėmis KBVA mainų platformoje sąlytį turėjusių asmenų atsekimo tikslais keičiamasi jų KBVA ir epidemiologiniais duomenimis.
                              
                           
                              
                                 2.
                              
                              
                                 Kiekviena SĮRS kompetentinga institucija veikia kaip kontaktinis centras duomenų subjektams ir nagrinėja prašymus, susijusius su naudojimusi duomenų subjektų teisėmis pagal Reglamentą (ES) 2016/679, kuriuos pateikia tie subjektai arba jų atstovai. Kiekviena SĮRS kompetentinga institucija paskiria specialų kontaktinį centrą, skirtą iš duomenų subjektų gaunamiems prašymams nagrinėti. Jei SĮRS kompetentinga institucija iš duomenų subjekto gauna prašymą, kuris nepatenka į jos atsakomybės sritį, ji nedelsdama persiunčia jį atsakingai SĮRS kompetentingai institucijai ir informuoja ECDC. Jei paprašoma, SĮRS kompetentingos institucijos padeda vienos kitoms nagrinėti duomenų subjektų prašymus, susijusius su bendru valdymu, ir atsako vienos kitoms nepagrįstai nedelsdamos ir ne vėliau kaip per 15 dienų nuo pagalbos prašymo gavimo.
                              
                           
                              
                                 3.
                              
                              
                                 Kiekviena SĮRS kompetentinga institucija duomenų subjektams pateikia šio priedo turinį, be kita ko, nurodydama 1 ir 2 punktuose nustatytą tvarką.
                              
                           3 SKIRSNIS
                     
                        Saugumo incidentų, įskaitant asmens duomenų saugumo pažeidimus, valdymas
                     
                     
                              
                                 1.
                              
                              
                                 SĮRS kompetentingos institucijos – bendros duomenų valdytojos – padeda vienos kitoms nustatyti ir nagrinėti bet kokius saugumo incidentus, įskaitant asmens duomenų saugumo pažeidimus, susijusius su KBVA ir epidemiologinių duomenų, kuriais keičiamasi KBVA mainų platformoje, tvarkymu.
                              
                           
                              
                                 2.
                              
                              
                                 Visų pirma jos praneša viena kitai ir ECDC apie:
                                 
                                             a)
                                          
                                          
                                             bet kokią galimą arba faktinę riziką KBVA mainų platformoje tvarkomų KBVA ir epidemiologinių duomenų prieinamumui, konfidencialumui ir (arba) vientisumui;
                                          
                                       
                                             b)
                                          
                                          
                                             bet kokį asmens duomenų saugumo pažeidimą, galimus duomenų saugumo pažeidimo padarinius ir rizikos fizinių asmenų teisėms ir laisvėms vertinimą, ir bet kokias priemones, kurių imtasi asmens duomenų saugumo pažeidimui pašalinti ir rizikai fizinių asmenų teisėms ir laisvėms sumažinti;
                                          
                                       
                                             c)
                                          
                                          
                                             bet kokį su duomenų tvarkymo KBVA mainų platformoje operacija susijusių techninių ir (arba) organizacinių apsaugos priemonių pažeidimą.
                                          
                                       
                           
                              
                                 3.
                              
                              
                                 SĮRS kompetentingos institucijos praneša apie bet kokius duomenų saugumo pažeidimus, susijusius su duomenų tvarkymo KBVA mainų platformoje operacija, ECDC, kompetentingoms priežiūros institucijoms ir, kai būtina, duomenų subjektams, laikydamosi Reglamento (ES) 2016/679 33 ir 34 straipsnių arba gavusios ECDC pranešimą.
                              
                           
                              
                                 4.
                              
                              
                                 Kiekviena SĮRS kompetentinga institucija įgyvendina tinkamas technines ir organizacines priemones, skirtas:
                                 
                                             a)
                                          
                                          
                                             bendrai tvarkomų asmens duomenų saugumui, vientisumui ir konfidencialumui užtikrinti ir apsaugoti;
                                          
                                       
                                             b)
                                          
                                          
                                             apsaugoti nuo bet kokio nesankcionuoto ar neteisėto bet kokių jos turimų asmens duomenų tvarkymo, praradimo, naudojimo, atskleidimo arba įsigijimo ar prieigos prie jų;
                                          
                                       
                                             c)
                                          
                                          
                                             užtikrinti, kad prieiga prie asmens duomenų būtų atskleista ar suteikta tik duomenų gavėjams ar tvarkytojams.
                                          
                                       
                           4 SKIRSNIS
                     
                        Poveikio duomenų apsaugai vertinimas
                     
                     Jei tam, kad duomenų valdytojas galėtų laikytis Reglamento (ES) 2016/679 35 ir 36 straipsniuose nurodytų pareigų, jam reikia informacijos iš kito duomenų valdytojo, jis siunčia specialų prašymą į 1 skirsnio 1 poskirsnio 5 punkte nurodytą funkcinę e. pašto dėžutę. Duomenų valdytojas, kuriam skirtas prašymas, deda visas pastangas, kad pateiktų tokią informaciją.
                  
               
               
                  
                     III PRIEDAS
                     ECDC, KAIP KBVA MAINŲ PLATFORMOS DUOMENŲ TVARKYTOJO, ATSAKOMYBĖ
                     
                        1.   
                        ECDC sukuria ir užtikrina saugią ir patikimą ryšių infrastruktūrą, kuri sujungia KBVA mainų platformoje dalyvaujančių valstybių narių SĮRS kompetentingas institucijas.
                        Tvarkydamas KBVA mainų platformą ECDC:
                        
                                    a)
                                 
                                 
                                    apibrėžia būtinąjį techninių reikalavimų rinkinį, kad būtų užtikrintas sklandus ir saugus nacionalinių KBVA duomenų bazių prijungimas ir atjungimas;
                                 
                              
                                    b)
                                 
                                 
                                    užtikrina nacionalinių KBVA duomenų bazių saugų ir automatizuotą sąveikumą.
                                 
                              
                     
                        2.   
                        Kad įgyvendintų savo, kaip KBVA mainų platformos duomenų tvarkytojo, pareigas ECDC paveda Komisijai pagalbinio duomenų tvarkytojo funkciją ir užtikrina, kad Komisijai būtų taikomos tokios pat duomenų apsaugos pareigos, kokios nustatytos šiame sprendime.
                        ECDC gali įgalioti Komisiją kaip pagalbinius duomenų tvarkytojus įtraukti trečiuosius subjektus.
                        Jei Komisija įtraukia pagalbinius duomenų tvarkytojus, ECDC:
                        
                                    a)
                                 
                                 
                                    užtikrina, kad minėtiems pagalbiniams duomenų tvarkytojams būtų taikomos tokios pačios duomenų apsaugos pareigos, kokios nustatytos šiame sprendime;
                                 
                              
                                    b)
                                 
                                 
                                    informuoja duomenų valdytojus apie bet kokius numatomus pakeitimus, susijusius su kitų pagalbinių duomenų tvarkytojų įtraukimu arba pakeitimu, taip suteikdama duomenų valdytojams galimybę paprastąja dauguma pateikti prieštaravimą dėl tokių pakeitimų.
                                 
                              
                     
                        3.   
                        ECDC:
                        
                                    a)
                                 
                                 
                                    sukuria ir užtikrina saugią ir patikimą ryšių infrastruktūrą, kuri sujungia KBVA mainų platformoje dalyvaujančių valstybių narių SĮRS kompetentingas institucijas;
                                 
                              
                                    b)
                                 
                                 
                                    tvarko KBVA ir papildomus epidemiologinius duomenis tik pagal duomenų valdytojų dokumentais įformintus nurodymus, išskyrus atvejus, kai tai daryti reikalaujama pagal Sąjungos teisę; tokiu atveju ECDC, prieš pradėdamas tvarkyti duomenis, praneša apie tokį teisinį reikalavimą duomenų valdytojams, išskyrus atvejus, kai pagal tą teisę toks pranešimas yra draudžiamas dėl svarbių viešojo intereso priežasčių;
                                 
                              
                                    c)
                                 
                                 
                                    parengia saugumo planą, veiklos tęstinumo ir veiklos atkūrimo po ekstremaliųjų įvykių planą;
                                 
                              
                                    d)
                                 
                                 
                                    imasi reikiamų priemonių tvarkomų KBVA ir papildomų epidemiologinių duomenų vientisumui apsaugoti;
                                 
                              
                                    e)
                                 
                                 
                                    imasi visų pažangiausių organizacinių, fizinių ir elektroninių saugumo priemonių KBVA mainų platformai prižiūrėti; šiuo tikslu ECDC:
                                    
                                                i)
                                             
                                             
                                                paskiria subjektą, atsakingą už saugumo valdymą KBVA mainų platformos lygmeniu, perduoda duomenų valdytojams jo kontaktinius duomenis ir užtikrina jo prieinamumą tuo atveju, kai reikia reaguoti į grėsmes saugumui;
                                             
                                          
                                                ii)
                                             
                                             
                                                prisiima atsakomybę už KBVA mainų platformos saugumą;
                                             
                                          
                                                iii)
                                             
                                             
                                                užtikrina, kad visiems asmenims, kuriems suteikta prieiga prie KBVA mainų platformos, būtų taikomos sutartinės, profesinės arba teisės aktais nustatytos konfidencialumo pareigos;
                                             
                                          
                              
                                    f)
                                 
                                 
                                    imasi visų būtinų saugumo priemonių, kad išvengtų sklandaus KBVA mainų platformos operatyvinio veikimo sutrikimų; šiuo tikslu ECDC įdiegia specialias procedūras, susijusias su KBVA mainų platformos veikimu ir vidinių serverių ir KBVA mainų platformos ryšiu; tai apima:
                                    
                                                i)
                                             
                                             
                                                rizikos vertinimo siekiant nustatyti ir įvertinti galimas grėsmes sistemai procedūrą;
                                             
                                          
                                                ii)
                                             
                                             
                                                audito ir peržiūros procedūrą siekiant:
                                                
                                                            1)
                                                         
                                                         
                                                            tikrinti įgyvendintų saugumo priemonių ir taikomos saugumo politikos atitiktį;
                                                         
                                                      
                                                            2)
                                                         
                                                         
                                                            reguliariai tikrinti sistemos rinkmenų vientisumą, saugumo parametrus ir suteiktus leidimus;
                                                         
                                                      
                                                            3)
                                                         
                                                         
                                                            aptikti saugumo pažeidimus ir įsilaužimus;
                                                         
                                                      
                                                            4)
                                                         
                                                         
                                                            atlikti pakeitimus esamiems saugumo trūkumams mažinti;
                                                         
                                                      
                                                            5)
                                                         
                                                         
                                                            suteikti galimybę, taip pat duomenų valdytojų prašymu, atlikti nepriklausomus auditus, įskaitant tikrinimus, ir saugumo priemonių peržiūras ir prisidėti prie jų, jei tenkinamos sąlygos, kuriomis laikomasi SESV Protokolo (Nr. 7) dėl Europos Sąjungos privilegijų ir imunitetų (2);
                                                         
                                                      
                                          
                                                iii)
                                             
                                             
                                                kontrolės procedūros keitimą siekiant dokumentuoti ir įvertinti pakeitimo poveikį iki jo įgyvendinimo ir informuoti duomenų valdytojus apie visus pakeitimus, kurie gali paveikti ryšį su jų infrastruktūra ir (arba) jų infrastruktūros saugumą;
                                             
                                          
                                                iv)
                                             
                                             
                                                techninės priežiūros ir remonto tvarkos nustatymą siekiant nurodyti taisykles ir sąlygas, kurių turi būti laikomasi atliekant įrangos techninę priežiūrą ir (arba) remontą;
                                             
                                          
                                                v)
                                             
                                             
                                                saugumo incidentų tvarkymo procedūros nustatymą siekiant apibrėžti pranešimų ir perdavimo spręsti aukštesniu lygmeniu sistemą, kad būtų galima nedelsiant informuoti duomenų valdytojus, kad jie praneštų nacionalinėms duomenų apsaugos priežiūros institucijoms apie bet kokį asmens duomenų saugumo pažeidimą, ir nustatyti drausmines procedūras saugumo pažeidimų atvejais;
                                             
                                          
                              
                                    g)
                                 
                                 
                                    imasi pažangiausių fizinių ir (arba) elektroninių saugumo priemonių, skirtų naudoti patalpose, kuriose yra KBVA mainų platformos įranga, ir prieigos prie duomenų bei saugumo prieigos kontrolei; šiuo tikslu ECDC:
                                    
                                                i)
                                             
                                             
                                                užtikrina, kad būtų taikomos fizinio saugumo priemonės aiškiai apsaugos zonai nustatyti ir pažeidimams aptikti;
                                             
                                          
                                                ii)
                                             
                                             
                                                kontroliuoja prieigą prie patalpų ir registruoja lankytojus atsekamumo tikslais;
                                             
                                          
                                                iii)
                                             
                                             
                                                užtikrina, kad išorės asmenys, kuriems suteikta teisė patekti į patalpas, būtų lydimi tinkamai įgaliotų darbuotojų;
                                             
                                          
                                                iv)
                                             
                                             
                                                užtikrina, kad įrangos nebūtų galima papildyti, pakeisti arba pašalinti be išankstinio paskirtųjų atsakingų įstaigų leidimo;
                                             
                                          
                                                v)
                                             
                                             
                                                kontroliuoja prieigą iš nacionalinių KBVA sistemų prie KBVA mainų platformos ir atvirkščiai;
                                             
                                          
                                                vi)
                                             
                                             
                                                užtikrina, kad būtų nustatoma ir patvirtinama asmenų, prisijungiančių prie KBVA mainų platformos, tapatybė;
                                             
                                          
                                                vii)
                                             
                                             
                                                peržiūri leidimo teises, susijusias su prieiga prie KBVA mainų platformos, jeigu padaromas šią infrastruktūrą veikiantis saugumo pažeidimas;
                                             
                                          
                                                viii)
                                             
                                             
                                                įgyvendina technines ir organizacines saugumo priemones, kad užkirstų kelią neteisėtai prieigai prie KBVA ir epidemiologinių duomenų;
                                             
                                          
                                                ix)
                                             
                                             
                                                prireikus įgyvendina priemones, skirtas neteisėtai prieigai prie KBVA mainų platformos iš nacionalinių institucijų domeno blokuoti (t. y. blokuoja vietą arba IP adresą);
                                             
                                          
                              
                                    h)
                                 
                                 
                                    imasi veiksmų, kad apsaugotų savo domeną, įskaitant ryšių nutraukimą, jeigu nustatomas esminis nukrypimas nuo kokybės arba saugumo principų ir koncepcijų;
                                 
                              
                                    i)
                                 
                                 
                                    taiko su jo atsakomybės sritimi susijusį rizikos valdymo planą;
                                 
                              
                                    j)
                                 
                                 
                                    realiuoju laiku stebi visų jos teikiamų KBVA mainų platformos paslaugų komponentų veikimą, reguliariai rengia statistinius duomenis ir saugo įrašus;
                                 
                              
                                    k)
                                 
                                 
                                    užtikrina, kad paslauga veiktų 24 valandas per parą ir 7 dienas per savaitę, skiriant priimtiną laikotarpį techninės priežiūros darbams;
                                 
                              
                                    l)
                                 
                                 
                                    teikia su visomis KBVA mainų platformos paslaugomis susijusią paramą anglų kalba telefonu, paštu arba per interneto portalą ir priima leidimą skambinti turinčių asmenų – KBVA mainų platformos koordinatorių ir atitinkamų jų pagalbos tarnybų, projektų pareigūnų ir ECDC paskirtų asmenų – skambučius;
                                 
                              
                                    m)
                                 
                                 
                                    padeda duomenų valdytojams taikydama tinkamas technines ir organizacines priemones, kiek tai įmanoma, kad būtų įvykdyta duomenų valdytojo pareiga atsakyti į prašymus pasinaudoti Reglamento (ES) 2016/679 III skyriuje nustatytomis duomenų subjekto teisėmis;
                                 
                              
                                    n)
                                 
                                 
                                    padeda duomenų valdytojams teikdamas informaciją apie KBVA mainų platformą, kad būtų įgyvendintos Reglamento (ES) 2016/679 32, 35 ir 36 straipsniuose nustatytos pareigos;
                                 
                              
                                    o)
                                 
                                 
                                    užtikrina, kad per KBVA mainų platformą perduodami KBVA ir epidemiologiniai duomenys būtų nesuprantami jokiam asmeniui, neturinčiam prieigos prie jų teisės, visų pirma taikydamas patikimą šifravimą;
                                 
                              
                                    p)
                                 
                                 
                                    imasi visų tinkamų priemonių, kad užkirstų kelią KBVA mainų platformos operatorių neteisėtai prieigai prie perduodamų KBVA ir epidemiologinių duomenų;
                                 
                              
                                    q)
                                 
                                 
                                    imasi priemonių, kad palengvintų KBVA mainų platformos paskirtųjų duomenų valdytojų tarpusavio sąveiką ir komunikaciją;
                                 
                              
                                    r)
                                 
                                 
                                    pagal Europos Parlamento ir Tarybos reglamento (ES) 2018/1725 31 straipsnio 2 dalį tvarko su duomenų tvarkymo veikla, vykdoma duomenų valdytojų vardu, susijusius įrašus.
                                 
                              
                  
               “
            
               (*)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL L 119, 2016 5 4, p. 1).